Sumbangan penjawat awam amat dihargai
KUCHING: Seramai 25 penerima Anugerah Perkhidmatan Cemerlang (APC) dan 16 penerima Anugerah Perkhidmatan Setia (APS) telah disampaikan oleh Lembaga Lada Malaysia (MPB) sempena Majlis Penyampaian Watikah dan Anugerah Perkhidmatan Lembaga Lada Malaysia (MPB) di sini, semalam. Timbalan Menteri Perusahaan Perladangan dan Komoditi, Willie Mongin berkata, penganugerahan kepada warga kerja MPB yang telah mempamerkan prestasi cemerlang ini menunjukkan bahawa pengorbanan dan sumbangan penjawat awam amat dihargai oleh kerajaan. “Penganugerahan ini merupakan ejen antara rakyat dan kerajaan serta ia menjadi inspirasi kepada kakitangan MPB lain,”katanya. Beliau berkata demikian pada Majlis Penyampaian Watikah dan Anugerah Perkhidmatan Lembaga Lada Malaysia, di Hotel Imperial, Kuching, semalam. Menurut beliau, Perkhidmatan Cemerlang (APC) Tahun 2019 serta Anugerah Perkhidmatan Setia (APS) adalah bertujuan untuk memberi pengiktirafan kepada warga MPB di atas prestasi dan pencapaian cemerlang mereka dalam tugas-tugas rasmi, selain penglibatan aktif dalam aktiviti berkaitan dengan industri lada. “Anugerah perkhidmatan ini dalam kata lain merupakan satu manifestasi keprihatinan kerajaan terhadap modal insan berkualiti, dinamik dan berprestasi tinggi serta mencapai ekspetasi melebihi sasaran,” ujarnya. “Jadi, saya berharap agar para penerima anugerah menunjukkan contoh serta tauladan yang baik kepada warga kerja lain dalam aspek kepimpinan dan keperibadian sebagai inspirasi kepada mereka dalam membentuk ekosistem pekerjaan yang cemerlang,” tambahnya. Dalam pada itu, beliau menyeru semua warga kerja MPB untuk terus memberikan perkhidmatan yang efektif dan progresif bagi memastikan pekebun kecil lada mendapat manfaat daripada program kerajaan. “Sehubungan itu, sebagai penjawat awam yang telah dilantik untuk berkhidmat dalam kerajaan, kalian haruslah melaksanakan tugas serta tanggunjawab yang diamanahkan dengan penuh dedikasi dan komitmen sekali gus membudayakan nilai kerja berprestasi tinggi serta inovasi,” jelas beliau. Oleh ‘AINI ‘AFIFAH HAFIZ 
See author's posts
